Cu ciobănescul german la biorezonanță

Un reportaj realizat de Realitatea în urmă cu câțiva ani la un cabinet de biorezonanță, unde au dus părul unui câine lup pentru un „consult bioenergetic”, pretinzând că este vorba de părul bunicii unuia dintre clienți (de fapt, reporter sub acoperire). Așa-zisele analize nici măcar n-au depistat că nu-i vorba de o mostră de la un pacient uman, ci au evaluat starea sănătății „bunicii” Baloo ca fiind, în general, bună, contra unei sume de 80 de lei.

(Din păcate, articolul a dispărut de pe site-ul Realității în urma unor actualizări, așa că îl vom reda în întregime mai jos.)

Câinele nostru e sănătos. Asta ne-a spus doctorița de la un cabinet de biorezonanță, crezând că o consultă, de fapt, pe bunica. În goana după bani, unii medici susțin că pot afla totul despre bolnavi analizându-le doar o șuviță de păr. Am verificat acest lucru: în loc să-i tundem o șuviță bunicii, am dus la control un smoc din blana unui câine-lup. Aparatul-minune de diagnosticat n-a mirosit nimic. Un reportaj filmat cu camera ascunsă.

Totul a început cu o programare telefonică. Bunica noastră se mișcă greu dar, nu-i așa, banii ei sunt bineveniți. Deci, poate fi consultată chiar dacă nu vine la cabinet.

Discuție telefonică Reporter-Patroana cabinetului

– O doare spatele. Cum pot să fac să o aduc la dumneavoastră?

– Puteți să-i aduceți o șuviță de păr. Nu-i nevoie să o aduceți pe dânsa.

– Păi și dacă-i aduc o șuviță de păr, ziceți dumneavoastră că e suficient?

– Da. Și îi spun tot atâtea lucruri ca și când ar fi dânsa acolo. Se face o investigație generală.

Luăm un smoc de păr din blana unui câine lup. Vrem să verificăm, astfel, dacă aparatul cel sofisticat va înțelege gluma proastă și va piui în vreun fel. Baloo, bunica noastră de ocazie, n-are nimic împotrivă.

De la bunica Baloo, un smoc de păr pentru analize.

Cabinetul este aglomerat. După o așteptare de aproape o oră, smocul de păr ajunge pe masa doctoriței. Iată concluziile:

Discuție Reporter-Medic, CAMERĂ ASCUNSĂ

– Sfatul aparatului este să acordați sănătății o mai mare atenție. Dânsa trebuie să-și acorde o atenție mai mare. Dar are niște…date din astea foarte bune.

– Păi ea e viguroasă. Nu pot zice că face „roata” prin casă dar…se mișcă!

– Sănătatea îi este destul de bună. Emfizem pulmonar… la stomac, reflux esofagian…

– Adică râgâie.

– Da.

– Uneori îi spun că e needucată. Acum constat că e o boală.

Doctorița ne completează o scrisoare medicală, apoi ne face o rețetă. Plătim 8o de lei. Aparatul nu a înțeles nimic din această capcană, medicul la fel. De altfel, nu suntem singurii clienți ai cabinetului care se îndoiesc de calitățile aparatului-minune.

Mihaela Vătafu:

– Pe mama o durea spatele. I-a pus o curea pe cap, la încheietura mâinilor și la picioare. Doamna doctor a început să tasteze: stomac. despre duoden, colon… La ochi i-a spus că nu distinge culorile. M-a pufnit râsul. Am intrat imediat la bănuieli. La câte i-a spus, trebuia să moară în primele două minute.

Noi ne-am întors la doamna doctor să îi spunem că a diagnosticat de fapt un câine.

Discuție Reporter-Medic

– Nu vi se pare că ce faceți dumneavoastră se numește, oarecum, escrocherie?

– Nu. Nu mi se pare.

– Spuneți că are o stare generală bună, bunica noastră.

– Da.

– Ce-i recomandați să facă cu coada? Bunica noastră este un câine lup. Dacă n-ați observat.

– Deci, cățeii au probleme foarte mari de dietă.

Mai multe informații despre aparatele de biorezonanță: http://pseudostiinta.ro/wiki/Biorezonanță